Diari Oficial de la Generalitat Valenciana


Sumari del DOGV 6724, del 29-02-2012 (2012/1819)

RESOLUCIÓ de 6 de febrer de 2012, de la Secretaria Autonòmica d'Agricultura, Pesca, Alimentació i Aigua, per la qual s'establix el model oficial de document de registre per al trasllat de mol·luscos bivalves, equinoderms, tunicats i gasteròpodes marins vius.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6724

Data del DOGV
:   29-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1819


Data del document
:   06-02-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Resolució

Descriptors 

:   * crustaci
    * higiene alimentària
    * mol·lusc
    * aqüicultura
    * producte perible
    * transport de mercaderies
    * legislació alimentària
    * legislació

RESOLUCIÓ de 6 de febrer de 2012, de la Secretaria Autonòmica d'Agricultura, Pesca, Alimentació i Aigua, per la qual s'establix el model oficial de document de registre per al trasllat de mol·luscos bivalves, equinoderms, tunicats i gasteròpodes marins vius. [2012/1819]
El Reglament (CE) número 853/2004 del Parlament Europeu i del Consell de 29 d'abril de 2004, pel qual s'establixen normes específiques d'higiene dels aliments d'origen animal, determina en l'annex III, secció VII, capítol I, els requisits generals per a la posada en el mercat de mol·luscos bivalves, equinoderms, tunicats i gasteròpodes marins vius.
Entre estos requisits el reglament disposa que estos grups d'espècies només podran posar-se en el mercat a través d'un centre d'expedició. Així mateix, exigix que cada vegada que es trasllade un lot dels esmentats grups d'espècies entre establiments, el lot haurà d'anar acompanyat d'un document de registre. Este trasllat inclou l'arribada del lot al centre d'expedició o a l'establiment de transformació.
Per complir allò que establix el mencionat reglament cal regular el model oficial del document de registre que haurà d'emparar el trasllat d'estos productes, per la qual cosa, i vista la proposta de la Subdirecció General de Pesca, esta Secretaria Autonòmica resol:
Primer. Aprovació del model de document de registre
S'aprova el model de document de registre per al trasllat de mol·luscos bivalves, equinoderms, tunicats i gasteròpodes marins vius que apareix en l'annex I.
Una còpia d'este document, que haurà d'acompanyar tots els trasllats que es produïsquen entre la zona de producció o l'establiment d'aqüicultura fins a un establiment de destinació (centre de depuració, centre d'expedició o indústria), haurà de romandre en poder del productor o recol·lector, una altra haurà de ser entregada a l'establiment receptor i, una tercera còpia serà tornada, després del seu ús i amb periodicitat mensual, a l'administració de pesca.
Les distintes còpies dels documents de registre s'hauran de conservar durant un període de dotze mesos.
Segon. Àmbit d'aplicació
La present resolució serà aplicable als productors, recol·lectors, centres de depuració, centres d'expedició, centres de transformació i qualsevol establiment al qual es trasllade un lot d'este grup d'espècies abans de la seua primera venda.
Tercer. Distribució dels documents
Els agents als quals és d'aplicació la present resolució sol·licitaran els documents a l'autoritat competent, preferentment a través de les oficines comarcals i les direccions territorials de la Conselleria d'Agricultura, Pesca, Alimentació i Aigua que, després de fer-ne les comprovacions oportunes, facilitarà a l'interessat els documents sol·licitats per a ser utilitzats durant un període màxim d'un mes.
Quart. Sancions
En cas de transportar mol·luscos bivalves vius, equinoderms, tunicats o gasteròpodes marins vius sense el corresponent document de registre per al trasllat o amb un document defectuosament emplenat, s'aplicaran les sancions que preveuen la Llei 2/1994, de 18 d'abril, sobre Defensa dels Recursos Pesquers, i la Llei 3/2001, de 26 de març, de Pesca Marítima de l'Estat.
Quint. Entrada en vigor
La present resolució entrarà en vigor l'endemà de la seua publicació en el Diari Oficial de la Comunitat Valenciana.
Sext. Recursos
La present resolució no posa fi a la via administrativa i s'hi podrà interposar en contra un recurs d'alçada davant de la consellera d'Agricultura, Pesca, Alimentació i Aigua, en el termini d'un mes comptador a partir de l'endemà de la notificació de la present resolució, de conformitat amb el que disposa l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 6 de febrer de 2012.- El secretari autonòmic d'Agricultura, Pesca, Alimentació i Aigua: José Monzonís Salvia.